### NN 15/2016 (17.2.2016.), Obvezatne upute broj FLS I i FLN I - o suradnji Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja izborne promidžbe na prijevremenim izborima za gradsko vijeće i gradonačelnika te zamjenike gradonačelnika u gradovima Novoj Gradišci i Novalji te za općinsko vijeće i općinskog načelnika te zamjenike općinskog načelnika u općinama Matulji, Ražanac, Kolan, Kalnik, Ližnjan - Lisignano, Cestica i Gvozd koji će se održati 20. ožujka 2016.

DRŽAVNO IZBORNO POVJERENSTVO REPUBLIKE HRVATSKE

409

Na osnovi članka 27. stavaka 2. i 8. Zakona o financiranju političkih aktivnosti i izborne promidžbe (»Narodne novine«, broj 24/11, 61/11, 27/13 i 48/13 – pročišćeni tekst i 2/14 Odluka USRH, broj U-I-2986/2013, u daljnjem tekstu: Zakon o financiranju), Državno izborno povjerenstvo Republike Hrvatske donijelo je

OBVEZATNE UPUTE

BROJ FLS I i FLN I

O SURADNJI DRŽAVNOG IZBORNOG POVJERENSTVA REPUBLIKE HRVATSKE I NADLEŽNIH IZBORNIH POVJERENSTAVA U PROVEDBI NADZORA FINANCIRANJA IZBORNE PROMIDŽBE TE PRAVIMA I OBVEZAMA SUDIONIKA PROVEDBE NADZORA FINANCIRANJA IZBORNE PROMIDŽBE NA PRIJEVREMENIM IZBORIMA ZA GRADSKO VIJEĆE I GRADONAČELNIKA TE ZAMJENIKE GRADONAČELNIKA U GRADOVIMA NOVOJ GRADIŠCI I NOVALJI TE ZA OPĆINSKO VIJEĆE I OPĆINSKOG NAČELNIKA TE ZAMJENIKE OPĆINSKOG NAČELNIKA U OPĆINAMA MATULJI, RAŽANAC, KOLAN, KALNIK, LIŽNJAN – LISIGNANO, CESTICA I GVOZD KOJI ĆE SE ODRŽATI 20. OŽUJKA 2016.

I. NADZOR FINANCIRANJA IZBORNE PROMIDŽBE

Nadzor financiranja izborne promidžbe na prijevremenim izborima za gradsko vijeće i gradonačelnika te zamjenike gradonačelnika u gradovima Novoj Gradišci i Novalji te za općinsko vijeće i općinskog načelnika te zamjenike općinskog načelnika u općinama Matulji, Ražanac, Kolan, Kalnik, Ližnjan – Lisignano, Cestica i Gvozd provode:

– Državno izborno povjerenstvo Republike Hrvatske (u daljnjem tekstu: Državno izborno povjerenstvo) i

– gradska i općinska izborna povjerenstva (u daljnjem tekstu: nadležna povjerenstva).

II. OBVEZE GRADSKIH I OPĆINSKIH IZBORNIH POVJERENSTAVA

Nadležna povjerenstva s Državnim izbornim povjerenstvom kontaktiraju:

– telefonskim putem (01/4569-711),

– elektroničkom poštom (dip@izbori.hr) ili

– poštom (Državno izborno povjerenstvo Republike Hrvatske, Zagreb, Visoka 15).

Povjerenstva su dužna odrediti najmanje jednu osobu (člana izbornog povjerenstva) kao kontakt osobu za nadzor financiranja izborne promidžbe.

U provedbi nadzora financiranja izborne promidžbe, nadležna povjerenstva:

• izbornim sudionicima daju priopćenja Državnog izbornog povjerenstva o financiranju izborne promidžbe te propisane obrasce koje su izborni sudionici dužni popunjavati,

• prilikom preuzimanja kandidacijskih lista odnosno kandidatura od izbornih sudionika će zatražiti podatke o posebnim računima otvorenim za financiranje izborne promidžbe (izborni sudionici moraju priložiti Ugovor o otvaranju posebnog računa za financiranje izborne promidžbe), te načinu objave izvješća,

• zaprimaju izvješća o primljenim donacijama za financiranje izborne promidžbe i izvješća o troškovima (rashodima) izborne promidžbe, prate objavu izvješća i evidentiraju ih u obrasce koji su dostavljeni od strane Državnog izbornog povjerenstva, a osobito o tome:

– je li izvješće predano pravovremeno,

– jesu li donacije dopuštene, tj. jesu li u skladu s člankom 22. Zakona o financiranju (podaci su sadržani u obrascu IZ-DP),

– je li visina donacije za pravne i fizičke osobe u skladu s člankom 11. Zakona o financiranju (podaci su sadržani u obrascu IZ-DP),

• sastavljaju popis donacija pravnih osoba i evidentiraju ih u obrazac dostavljen od strane Državnog izbornog povjerenstva,

• zaprimaju financijske izvještaje za financiranje izborne promidžbe, s potrebnim prilozima, prate objavu financijskih izvještaja i evidentiraju ih u obrasce dostavljene od strane Državnog izbornog povjerenstva, a osobito o tome:

– je li financijski izvještaj (obrazac FIN-IZVJ) predan pravovremeno i sadržava li sve potrebne priloge (obrasce IZ-DP, IZ-TP, IZ-MO),

– jesu li donacije dopuštene, tj. jesu li u skladu s člankom 22. Zakona o financiranju (podaci su sadržani u prilogu – obrascu IZ-DP),

– je li visina donacije za pravne i fizičke osobe u skladu s člankom 11. Zakona o financiranju (podaci su sadržani u prilogu – obrascu IZ-DP),

• sastavljaju popis donacija pravnih osoba i evidentiraju ih u obrazac koji je potrebno dostaviti Državnom izbornom povjerenstvu (one pravne osobe koje nisu obuhvaćene prethodno dostavljenim popisima),

• dostavljaju radi objave Digitalnom informacijsko–dokumentacijskom uredu Vlade Republike Hrvatske, financijski izvještaj o financiranju izborne promidžbe sa svim zakonom propisanim prilozima,

• u slučaju uočenih povreda Zakona o financiranju (osobito kršenje odredbe članka 11., članka 12., članka 13., članka 14. stavaka 4. i 5., članka 16., članka 17. stavka 1. podstavka 7. i stavka 2., članka 22., članka 24., članka 34. i članka 39. stavaka 3. i 4.), od izbornih sudionika kod kojih je uočeno nezakonito postupanje traže sve bankarske izvode koji se odnose na poseban račun i izvode uz izvješće o uočenim nepravilnostima odmah dostavljaju Državnom izbornom povjerenstvu.

Nadležna povjerenstva postupaju s dokumentacijom u skladu s pravilima o zaštiti i obradi arhivskog i registraturnog gradiva.

III. Ove Obvezatne upute stupaju na snagu 18. veljače 2016. i objavit će se u »Narodnim novinama«.

Klasa: 013-06/16-03/01

Urbroj: 507/21-16-2

Zagreb, 15. veljače 2016.

Predsjednik

**Branko Hrvatin, dipl. iur., v.r.**

15 17.02.2016 Obvezatne upute broj FLS I i FLN I - o suradnji Državnog izbornog povjerenstva Republike Hrvatske i nadležnih izbornih povjerenstava u provedbi nadzora financiranja izborne promidžbe te pravima i obvezama sudionika provedbe nadzora financiranja izborne promidžbe na prijevremenim izborima za gradsko vijeće i gradonačelnika te zamjenike gradonačelnika u gradovima Novoj Gradišci i Novalji te za općinsko vijeće i općinskog načelnika te zamjenike općinskog načelnika u općinama Matulji, Ražanac, Kolan, Kalnik, Ližnjan - Lisignano, Cestica i Gvozd koji će se održati 20. ožujka 2016.